ຫ້ອງການ ຄຸ້ມຄອງພະນັກງານ ລັດຖະບານກາງ ສຫລ ຖືກໂຈມຕີ ເປັນຄັ້ງທີ 2
ຫ້ອງການຄຸ້ມຄອງພະນັກງານ ຂອງລັດຖະບານກາງ ສຫລ ຖືກໂຈມຕີ ເປັນຄັ້ງທີ 2 ທີ່ແນໃສ່ເຈົ້າໜ້າທີ່ສືບລັບ ແລະທະຫານ.
ຫ້ອງການຊັບພະຍາກອນມະນຸດຂອງລັດຖະບານສະຫະລັດ ປາ ກົດວ່າໄດ້ຕົກເປັນຜູ້ເຄາະຮ້າຍຄັ້ງທີສອງ ໃນການໂຈມຕີທາງອິນ ເຕີແນັດ ເປັນທີ່ເຊື່ອກັນວ່າ ພວກແຮັກເກີ້ທີ່ພົວພັນກັບຈີນເປັນຜູ້ ຮັບຜິດຊອບ ໃນການໂຈມຕີທາງອິນເຕີແນັດ ທັງສອງຄັ້ງ ຊຶ່ງເປັນ ການກ່າວອ້າງທີ່ຈີນເວົ້າວ່າ “ຂາດຄວາມຮັບຜິດຊອບ” ນັ້ນ ເຈົ້າໜ້າທີ່ສະຫະລັດທີ່ຂໍສະຫງນຊື່ ກ່າວວ່າ ການໂຈມຕີຄັ້ງທີສອງ ຕໍ່ຫ້ອງການຄຸ້ມຄອງພະນັກງານຂອງລັດຖະບານກາງສະຫະລັດຫຼື OPM ໄດ້ປ່ອຍໃຫ້ພວກແຮັກເກີ້ ເຂົ້າໄປເຖິງຂໍ້ມູນ ທີ່ມີຄວາມສຳ ຄັນສູງ ທີ່ຖືກສົ່ງໃຫ້ໂດຍພວກເຈົ້າໜ້າທີ່ສືບລັບແລະທະຫານເພື່ອ ຂໍອະນຸຍາດ ເຂົ້າໄປເບິ່ງເອກະສານລັບໄດ້ ທີ່ເອີ້ນວ່າ security clearance ຈາກພະແນກການຕ່າງໆຮວມທັງອົງການສືບລັບຊີໄອເອແລະອົງການຄວາມ ໝັ້ນຄົງແຫ່ງຊາດ ຂໍ້ມູນສ່ວນໂຕທີ່ສຳຄັນເຫຼົ່ານີ້ຊຶ່ງຕ້ອງໄດ້ຮັບອະນຸຍາດເສຍກ່ອນ ກ່ອນທີ່ຈະເຂົ້າໄປເບິ່ງໄດ້ ແມ່ນຮວມທັງຂໍ້ມູນກ່ຽວໂຣກຈິດ ການໃຊ້ຢາເສບຕິດ ແລະກິນເຫຼົ້າ ການຈັບກຸມໃນອະດີດ ຜ່ານມາແລະການລົ້ມລະລາຍ ນອກນັ້ນ ຜູ້ຍື່ນຍັງຈະຕ້ອງສະໜອງຂໍ້ມູນກ່ຽວກັບການຕິດ ຕໍ່ຕ່າງໆແລະຍາດພີ່ນ້ອງ ຊຶ່ງອາດຈະເປີດເຜີຍໃຫ້ຮູ້ກ່ຽວກັບພີ່ນ້ອງທີ່ເປັນຄົນຕ່າງປະເທດ ຂອງພະນັກງານສືບລັບສະຫະລັດທີ່ຈະຖືກຂູ່ເຂັນບັງຄັບ ໃນການໂຈມຕີຄັ້ງທຳອິດ ຕໍ່ອົງການ OPM ຊຶ່ງໄດ້ມີການປະກາດໃຫ້ຊາບໃນອາທິດແລ້ວ ນີ້ ພວກແຮັກເກີ້ມີລາຍງານວ່າໄດ້ລັກຂະໂມຍເອົາຂໍ້ມູນຄວາມລັບທີ່ສຳຄັນສ່ວນໂຕ ຂອງ ພະນັກງານລັດຖະບານກາງຫລາຍລ້ານຄົນ ອົງການ OPM ກ່າວວ່າ ອາດມີພະນັກງານ ລັດຖະບານກາງ ທັງໃນປັດຈຸບັນແລະອະດີດຫຼາຍເຖິງ 4 ລ້ານຄົນ ໄດ້ຮັບຜົນກະທົບຈາກ ການໂຈມຕີເມື່ອເດືອນທັນວາປີກາຍນີ້ ແຕ່ແນວໃດກໍຕາມ ສະຫະພັນກຳມະບານພະນັກງານລັດຖະບານອາເມຣິກັນຫລື AFGE ກ່າວໃນວັນພະຫັດຜ່ານມານີ້ວ່າ ພວກແຮັກເກີ້ແມ່ນມີຂໍ້ມູນສ່ວນໂຕ ຂອງພະນັກງານລັດ ຖະບານກາງທັງໝົດຢູ່ໃນຄວາມຄອບຄອງຂອງຕົນ ສະຫະພັນກຳມະບານ AFGE ເວົ້າວ່າ ການຮົ່ວໄຫລດັ່ງກ່າວນີ້ແມ່ນສະແດງໃຫ້ເຫັນເຖິງ ຄວາມລົ້ມແຫຼວຢ່າງຮ້າຍແຮງສຸດ ຂອງທາງອົງການ ໃນການປົກປ້ອງຄຸ້ມຄອງຂໍ້ມູນທີ່ໄດ້ ຖືກມອບຄວາມໄວ້ວາງໃຈໃຫ້ ໂດຍພວກພະນັກງານຂອງລັດຖະບານກາງ